“ดอลลาร์-ยูโร” อ่อนค่า วิตกข่าวรัสเซียยิงถล่ม “โรงไฟฟ้านิวเคลียร์” ยูเครน
ค่าเงิน “ดอลลาร์-ยูโร” อ่อนค่าเมื่อเทียบกับเงินเยน วิตกข่าวรัสเซียยิงถล่มโรงไฟฟ้านิวเคลียร์ “ซาปอริซเซีย” ในยูเครนเกิดเพลิงไหม้
4 มี.ค. 2565

ผู้สื่อข่าวรายงานว่า สกุลเงินดอลลาร์สหรัฐอ่อนค่าลงเมื่อเทียบกับเงินเยน ขณะที่สกุลเงินยูโรอ่อนค่าลงแตะระดับต่ำสุดนับตั้งแต่เดือนก.พ. 2564 เมื่อเทียบกับเงินเยน เนื่องจากนักลงทุนได้เทขายยูโรหลังมีรายงานว่าโรงไฟฟ้านิวเคลียร์ซาปอริซเซีย (Zaporizhzhia) ในยูเครนเกิดเพลิงไหม้ หลังจากกองกำลังทหารของรัสเซียได้เข้าโจมตีในพื้นที่ดังกล่าว
ทั้งนี้สำนักข่าวเกียวโดรายงานว่า ณ เที่ยงวันนี้ตามเวลาโตเกียว ดอลลาร์เคลื่อนไหวที่ 115.36-115.37 เยน เทียบกับ 115.39-115.49 เยน ที่ตลาดนิวยอร์ก และ 115.72-115.74 เยนที่ตลาดโตเกียว ณ เวลา 17.00 น.เมื่อวานนี้
ส่วนยูโรเคลื่อนไหวที่ 1.1029-1.1030 ดอลลาร์ และ 127.23-127.28 เยน เทียบกับ 1.1061-1.1071 ดอลลาร์ และ 127.67-127.77 เยนที่ตลาดนิวยอร์ก และ 1.1097-1.1098 ดอลลาร์ และ 128.42-128.46 เยนที่ตลาดโตเกียวเมื่อช่วงเย็นเมื่อวานนี้